Hannu Ijäs						10.5.2005		

Oikeusministeriölle

ASUNTO-OSAKEYHTIÖLAKITYÖRYHMÄN VÄLIRAPORTTI

Oikeusministeriö on pyytänyt Suomen Vakuutusyhtiöiden Keskusliitolta (SVK) lausuntoa asunto-osakeyhtiölakityöryhmän väliraportista. SVK esittää lausuntonaan seuraavan. 

SVK yhtyy työryhmän näkemykseen siitä, ettei ole ilmennyt tarvetta muuttaa voimassaolevan lain perusperiaatteita eikä muutenkaan tehdä muutoksia, joita vaikuttaisivat olennaisesti yhtiön ja osakkaiden oikeuksiin tai velvollisuuksiin. Muutokset eivät siten myöskään aiheuta merkittävää muutosta asunto-osakeyhtiön kiinteistövakuutusten ja osakkaiden kotivakuutusten rooliin ja kattavuuteen. SVK:lla ei ole huomautettavaa niihin lähinnä menettelytapojen selvennyksiä koskeviin yksityiskohtaisiin muutoksiin, joita väliraportissa on ehdotettu. 

Kiinteistöjen vakuuttamisen näkökulmasta vuotovahingot ovat merkittävä ongelma. Suurin osa näistä vahingoista johtuu joko rakentamisen tai peruskorjauksen yhteydessä tehdyistä virheistä taikka kiinteistöjen puutteellisesta kunnossapidosta. Siten esimerkiksi muutostöihin liittyvä ilmoitusvelvollisuus tulisi kytkeä muun muassa siihen, onko työ omiaan aiheuttamaan vuotovahingon vaaraa. Myös viittaus sähkö- ja tulitöiden vaaraa aiheuttavaan luonteeseen tulisi ottaa hallituksen esityksen perusteluihin mainintana tilanteista, jolloin osakkaan tekemästä muutostyöstä voi aiheutuva vahinkoa tai muuta haittaa yhtiölle tai muulle osakkaalle. 

Työryhmän jatkotyön osalta on tärkeää, että asunto-osakeyhtiön hallintoa koskevaan lukuun otetaan säännöksiä, joilla voidaan edistää suunnitelmallista ja vahinkoja ennaltaehkäisevää kiinteistönhoitoa  ja -kunnossapitoa. Tämän vuoksi lakiin tulisi lisätä muun muassa säännös siitä, että yhtiön hallituksen tulee esittää yhtiökokouksella vuosittain kertomus siitä, miten yhtiö varautuu tuleviin kiinteistön kunnossapidon vaatimiin toimenpiteisiin ja miten niiden aiheuttamat kustannukset rahoitetaan. Lisäksi kiinteistön huoltokirjaa koskevat vaatimukset tulisi ulottaa myös vanhoihin kiinteistöihin. 

SUOMEN VAKUUTUSYHTIÖIDEN
KESKUSLIITTO

Lea Mäntyniemi